Snarlækkun á kostnaði vegna vefmyndavélar á Arnarstapa Kveikt var að nýju á vefmyndavélinni við höfnina á Arnarstapa um páskana , en slökkt hafði verið á vélinni í marga mánuði vegna mikils símakostnaðar , auk þess sem sambandið var svo lélegt að ef samband náðist var myndin mjög afbökuð . Reikningarnir sem Snæfellsbær þurfti að borga vegna vefmyndavélarinnar á Arnarstapa voru á bilinu 60 til 70 þúsund á mánuði , en með nýrri háhraðatengingu á þessi kostnaður að verða innan við sex þúsund krónur , að sögn Kristins Jónassonar bæjarstjóra í Snæfellsbæ . Ástæða þessarar miklu lækkunar er háhraðatengingin sem nú hefur fengist vegna samnings sem sveitarfélögin á Snæfellsnesi og í Borgarbyggð gerðu fyrir nokkru við margmiðlunarfyrirtækið Hringiðuna . Nú þarf ekki lengur að notast við veika ISDN-tengingu frá Símanum á Arnarstapa . Snæfellsbær var með fyrstu sveitarfélögum á landinu sem kom upp vefmyndavélum í höfnum sínum , á árinu 2006 , en nú eru þær komnar víða að sögn Kristins . Hann segir þessar myndavélar fyrst og fremst þjóna forvitni fólks , þetta séu ekki eftirlitsmyndavélar af neinu tagi og ekki með upptökur , enda sé ekki leyfi fyrir slíku frá Persónuvernd . „ Það er ótrúlegasta fólk sem hefur samband við okkur . Það eru dæmi þess að menn hafi verið að skoða myndavélarnar og séð báta fara inn í höfnina , hringi í okkur og spyrji um aflabrögðin og hvort fiskvinnslurnar séu í gangi . Ég býst við að fyrir okkar fólk sem er á ferðalagi sé það vinsælt að skoða myndavélarnir til að sjá hvernig veðrið og aðstæður eru heima . “